Amerikanci: Smanjenja poreza da, ali ne na račun mirovinskog fonda (5/2/01) - 2002-02-05
Anketa "Los Angeles Timesa": Ispitanici predlažu odgodu smanjenja poreza
”Los Angeles Times” donosi rezultate najnovije ankete koja je pokazala da bi velika većina Amerikanaca radije da se daljnja smanjenja poreza odgode, nego da vlada zbog toga posegne u savezni mirovinski fond. Rezultati ankete također su pokazali da više od tri četvrtine Amerikanaca podržava predsjednikov plan o povećanju izdvajanja za obranu, ali da ih samo trećina vjeruje da će predsjednik uspjeti oživjeti gospodarstvo. Općenito govoreći, predsjednik i dalje uživa veliku popularnost – podržava ga čak 80 posto Amerikanaca. “Christian Science Monitor” piše o Centru za specijalni rat u bazi Fort Bragg, u kojoj američki specijalci – uče strane jezike. Svake godine kroz Centar prođe 3.300 vojnika, koji uče osnove jednog od 21 jezika. Nakon šest sati nastave u učionici, vojnici odlaze u laboratorij, gdje mogu, primjerice, gledati “Mary Poppins” na arapskom ili čitati pakistanske modne časopise. Za lakše jezike, poput francuskog, obuka traje četiri, a za one egzotičnije – šest mjeseci. Otkako je pojačan američki angažman na Srednjem istoku, u nastavi se naglašavaju i kulturne razlike. Primjerice, vojnici uče da ne smiju mjeriti očima arapske žene i da muslimanima koji mole trebaju dati dosta prostora. A “New York Times” jutros bilježi ponoćni seminar o globalizaciji koji je na marginama Svjetskog financijskog foruma u New Yorku održao bivši predsjednik Bill Clinton. Seminar je okupio oko 300 istaknutih svjetskih političara, biznismena i ekonomista. Bivši je predsjednik okupljenima iznio svoje stavove o Sjevernoj Koreji, Srednjem Istoku, bankrotu Enrona i zdravstvenoj skrbi, a u jednom je trenutku pozdravio i posebnog gosta, izraelskog ministra vanjskih poslova Shimona Peresa riječima: “Da sam barem mogao u Bijeloj kući ostati još nekoliko mjeseci – imali bismo mir na Srednjem Istoku.”